“อัศวิน” เซอร์ไพรส์ “บิ๊กตู่” ตบเท้าสมัครเข้า “รวมไทยสร้างชาติ”
“อัศวิน ขวัญเมือง” เดินทางสมัครเป็นสมาชิกพรรค “รวมไทยสร้างชาติ” ย้ำตอนนี้ยังไม่คิดจะลงสนามเลือกตั้ง แต่ขอมาช่วยงาน “พล.อ.ประยุทธ์” ก่อน เพราะถือว่าเป็นเจ้านายเก่า
“อัศวิน ขวัญเมือง” เดินทางสมัครเป็นสมาชิกพรรค “รวมไทยสร้างชาติ” ย้ำตอนนี้ยังไม่คิดจะลงสนามเลือกตั้ง แต่ขอมาช่วยงาน “พล.อ.ประยุทธ์” ก่อน เพราะถือว่าเป็นเจ้านายเก่า
9 ม.ค. 2566

พล.ต.อ.อัศวิน ขวัญเมือง อดีตผู้ว่าราชการกรุงเทพมหานคร เดินทางมาร่วมงาน “รวมใจ รวมไทยสร้างชาติ” โดยเปิดเผยว่า ในวันนี้ที่เดินทางมาร่วมงาน และถือโอกาสสมัครเป็นสมาชิกพรรครวมไทยสร้างชาติ โดยที่ พล.อ.ประยุทธ์ จันทร์โอชา นายกรัฐมนตรีไม่ทราบมาก่อน
ส่วนจะลงสมัคร ส.ส. ในเขตใด หรือลงสมัครในระบบบัญชีรายชื่อหรือไม่นั้น ตอนนี้ยังไม่คิดจะลงสนามเลือกตั้ง แต่ขอมาช่วยงานพล.อ.ประยุทธ์ก่อน เพราะถือเป็นเจ้านายเก่า จึงต้องมาช่วยงาน และตอนนี้ตนยังไม่มีตำแหน่งใดๆ ในพรรค ซึ่งต้องขึ้นอยู่กับพรรคว่าจะให้ทำงานในด้านไหน
พล.ต.อ.อัศวิน กล่าวถึง ร.ต.อ.พงศกร ขวัญเมือง บุตรชาย จะเข้ามาร่วมงานกับพรรครวมไทยสร้างชาติด้วยหรือไม่ว่า ขึ้นอยู่กับเจ้าตัว เพราะโตแล้ว ให้ตัดสินใจด้วยตัวเอง ยอมรับว่าเคยชวนให้มาร่วมงานด้วยกัน แต่ขณะนี้ยังไม่ให้คำตอบ